CELEX: 
Language: sk
Date: 2021-04-21 00:00:00
Title: DELEGOVANÉ NARIADENIE KOMISIE (EÚ) …/… ktorým sa menia delegované nariadenia (EÚ) 2017/2358 a (EÚ) 2017/2359, pokiaľ ide o začlenenie faktorov udržateľnosti, rizík ohrozujúcich udržateľnosť a preferencií z hľadiska udržateľnosti do požiadaviek na poisťovne a distribútorov poistenia týkajúcich sa dohľadu nad produktmi a ich správy a do pravidiel výkonu činnosti a investičného poradenstva v oblasti investičných produktov založených na poistení

DÔVODOVÁ SPRÁVA
            
            
               Toto nariadenie je súčasťou širšej iniciatívy Komisie týkajúcej sa udržateľného rozvoja. Stanovujú sa ním základy rámca EÚ, ktorý stavia aspekty udržateľnosti do centra finančného systému s cieľom podporiť transformáciu hospodárstva Európy na ekologickejší, odolnejší a obehový systém v súlade s cieľmi európskej zelenej dohody
                  1
               .
            
            
               V nadväznosti na prijatie Parížskej dohody o zmene klímy z roku 2016 a Agendy 2030 pre udržateľný rozvoj Organizácie Spojených národov Komisia v dokumente s názvom Akčný plán: Financovanie udržateľného rastu
                  2
                oznámila úmysel začleniť udržateľnosť do poskytovania finančného poradenstva a objasniť začlenenie udržateľnosti do tzv. fiduciárnych povinností v odvetvových právnych predpisoch. V oznámení o európskej zelenej dohode sa potvrdzuje, že na nasmerovanie finančných a kapitálových tokov do zelených investícií a na zabránenie uviaznutiu aktív sú potrebné dlhodobé signály. Toto delegované nariadenie prispeje k tomuto špecifickému cieľu.
            
            
               Delegovaným nariadením Komisie (EÚ) 2017/2358
                  3
                sa dopĺňa smernica Európskeho parlamentu a Rady (EÚ) 2016/97
                  4
                (IDD) bližším určením požiadaviek na poisťovne a distribútorov poistenia týkajúcich sa dohľadu nad produktmi a ich správy, zatiaľ čo delegovaným nariadením Komisie (EÚ) 2017/2359
                  5
                sa dopĺňa smernica (EÚ) 2016/97 určením informačných požiadaviek a pravidiel výkonu činnosti uplatniteľných na distribúciu investičných produktov založených na poistení. Týmto nariadením sa menia delegované nariadenia (EÚ) 2017/2358 a (EÚ) 2017/2359 dvomi spôsobmi:
            
            
               Po prvé, preferencie zákazníkov z hľadiska udržateľnosti sa ním začleňujú ako doplnok k posúdeniu vhodnosti. Podľa existujúceho rámca smernice IDD sa od sprostredkovateľov poistenia a poisťovní, ktorí distribuujú investičné produkty založené na poistení, vyžaduje, aby získali potrebné informácie týkajúce sa znalostí a skúseností zákazníkov v oblasti investícií, o ich finančnej situácii vrátane schopnosti znášať straty a o cieľoch vrátane odolnosti zákazníkov voči riziku, tak aby sprostredkovatelia poistenia a poisťovne mohli zákazníkovi odporučiť investičné produkty založené na poistení, ktoré sú preňho vhodné (posúdenie vhodnosti). Informácie týkajúce sa investičných cieľov zahŕňajú informácie o preferenciách v súvislosti s riskovaním, o rizikovom profile a o účeloch investície. Informácie o investičných cieľoch sa však vo všeobecnosti týkajú finančných cieľov, zatiaľ čo iné, nefinančné ciele zákazníka, ako sú preferencie z hľadiska udržateľnosti, zvyčajne nie sú zohľadnené. Existujúce posúdenia vhodnosti vo všeobecnosti nezahŕňajú otázky o preferenciách zákazníkov z hľadiska udržateľnosti, pričom väčšina zákazníkov nenastoľuje problematiku udržateľnosti sama od seba. Preto by sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, mohli vo výberovom procese primeranejšie zohľadniť faktory udržateľnosti.
            
            
               V nariadení Európskeho parlamentu a Rady (EÚ) 2019/2088 (ďalej len „nariadenie o zverejňovaní informácií o udržateľnosti v sektore finančných služieb“)
                  6
                sa vyžaduje, aby sa v dokumentácii finančného produktu opisovalo, ako sa majú dosiahnuť alebo ako sa dosahujú jeho stanovené úrovne udržateľnosti alebo ambície v oblasti udržateľnosti. Keďže nejde o režim označovania, mohli by sa opisovať rôzne ambície v oblasti udržateľnosti. Zatiaľ čo finančné produkty uvedené v článku 9 nariadenia o zverejňovaní informácií o udržateľnosti v sektore finančných služieb musia sledovať cieľ udržateľných investícií bez výrazného narušenia, ako sa vymedzuje v článku 2 bode 17 nariadenia o zverejňovaní informácií o udržateľnosti v sektore finančných služieb, finančné produkty, na ktoré sa vzťahuje článok 8 nariadenia o zverejňovaní informácií o udržateľnosti v sektore finančných služieb, by mohli zahŕňať rôzne stratégie, a to dokonca aj tie, ktorým napriek tvrdeniam o environmentálnych, sociálnych a správnych aspektoch (ESG), spoločensky zodpovednom investovaní (SRI) alebo zameraní na udržateľnosť môže chýbať významnosť z hľadiska udržateľnosti. Vzhľadom na túto skutočnosť a vzhľadom na rôzne vymedzenia produktov v smernici IDD, nariadení o zverejňovaní informácií o udržateľnosti v sektore finančných služieb a nariadení Európskeho parlamentu a Rady (EÚ) 2020/852
                  7
                (nariadenie o taxonómii) sa týmto návrhom nariadenia zabezpečuje, aby finančné nástroje, ktoré majú určitú úroveň významnosti z hľadiska udržateľnosti, spĺňali kritériá na odporúčanie zákazníkom alebo potenciálnym zákazníkom, ktorí vyjadria jasné preferencie z hľadiska udržateľnosti. Preferencie z hľadiska udržateľnosti preto zahŕňajú finančné nástroje, ktoré sa aspoň do určitej miery investujú do činností, ktoré spĺňajú požiadavky taxonómie podľa nariadenia o taxonómii, alebo do udržateľných investícií, ako sa vymedzuje v článku 2 bode 17 nariadenia o zverejňovaní informácií o udržateľnosti v sektore finančných služieb, ktoré zahŕňajú aj činnosti, ktoré spĺňajú požiadavky taxonómie, alebo ktoré zohľadňujú negatívne externality investícií na životné prostredie alebo spoločnosť z hľadiska hlavných nepriaznivých vplyvov na udržateľnosť. Pravidlá týkajúce sa preferencií z hľadiska udržateľnosti podporujú a posilňujú cieľ v príslušnej oblasti politiky, ktorým je zníženie výskytu environmentálne klamlivej reklamy (greenwashing) a nekalého predaja a podpora transformácie finančného systému s cieľom dosiahnuť, aby skutočne podporoval podniky pri ich prechode k udržateľnosti a pokračoval v podpore podnikov, ktoré už sú udržateľné.
            
            
               Pravidlá týkajúce sa preferencií z hľadiska udržateľnosti zabezpečujú súlad s nariadením o zverejňovaní informácií o udržateľnosti v sektore finančných služieb a nariadením o taxonómii a výrazne posilňujú účinnosť zverejňovania informácií o udržateľnosti podľa uvedených nariadení. V nariadení o taxonómii sa vyžaduje zverejnenie miery, do akej sú investície zosúladené s taxonómiou EÚ.
            
            
               Z prevádzkového hľadiska by sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, mohli v záujme uľahčenia interných procesov, a najmä vypracovania odporúčaní pre zákazníkov alebo potenciálnych zákazníkov na základe predchádzajúcej analýzy finančných nástrojov, zoradiť takéto produkty vopred a zoskupiť ich z hľadiska podielu investovaného do hospodárskych činností, ktoré sa označujú za environmentálne udržateľné, podielu udržateľných investícií alebo zohľadnenia hlavných nepriaznivých vplyvov, ako sú kategórie hlavných nepriaznivých vplyvov, druhy záväzkov a kvalitatívne alebo kvantitatívne ukazovatele. Keďže investície realizované prostredníctvom investičných produktov založených na poistení by mohli mať rôzne hlavné nepriaznivé vplyvy na faktory udržateľnosti, sprostredkovatelia poistenia a poisťovne by mali zákazníkom alebo potenciálnym zákazníkom vysvetliť, že prvky preukazujúce zohľadnenie hlavných nepriaznivých vplyvov na faktory udržateľnosti by mohli byť relevantné pre rôzne environmentálne, sociálne, zamestnanecké alebo správne záležitosti, mali by umožniť preukázanie tohto zohľadnenia a zachytenie príslušného záväzku riešiť hlavné nepriaznivé vplyvy v priebehu času a mohli by byť zastúpené kvalitatívnymi alebo kvantitatívnymi ukazovateľmi vrátane, ale nie výlučne, tých, ktoré sú v súlade s nariadením o zverejňovaní informácií o udržateľnosti v sektore finančných služieb.
            
            
               Po druhé, týmto nariadením sa začleňujú riziká ohrozujúce udržateľnosť do požiadaviek týkajúcich sa dohľadu nad produktmi a ich správy a do pravidiel týkajúcich sa konfliktov záujmov. Podľa existujúceho rámca smernice IDD poisťovne a sprostredkovatelia poistenia, ktoré, resp. ktorí vytvárajú akýkoľvek poistný produkt určený na predaj zákazníkom, udržiavajú, prevádzkujú a prehodnocujú schvaľovací proces každého poistného produktu a podstatných úprav existujúceho poistného produktu pred uvedením na trh alebo distribúciou zákazníkom. V procese schvaľovania produktu sa stanoví určený cieľový trh pre každý poistný produkt a zabezpečí sa, aby sa posúdili všetky relevantné riziká pre takýto určený cieľový trh a aby plánovaná distribučná stratégia bola v súlade s určeným cieľovým trhom. V delegovanom nariadení (EÚ) 2017/2358 sa stanovujú ďalšie podrobnosti týkajúce sa procesu dohľadu nad produktmi a ich správy.
            
            
               V podmienkach určenia cieľového trhu v delegovanom nariadení 2017/2358 prijatých podľa článku 25 ods. 2 smernice IDD sa zatiaľ výslovne nestanovili podrobnosti o začlenení faktorov udržateľnosti a cieľov súvisiacich s udržateľnosťou poisťovňami a sprostredkovateľmi poistenia vytvárajúcimi finančné nástroje a ich distribútormi. V tomto nariadení sa objasňuje, že faktory udržateľnosti a ciele súvisiace s udržateľnosťou by pri poistných produktoch mali byť zohľadnené v rámci procesu dohľadu nad produktmi a ich správy.
            
            
               Časť o riziku ohrozujúcom udržateľnosť vychádza z technického poradenstva o začlenení rizík ohrozujúcich udržateľnosť a faktorov udržateľnosti do delegovaných aktov podľa smernice Solventnosť II a smernice IDD poskytnutého Európskym orgánom pre poisťovníctvo a dôchodkové poistenie zamestnancov (EIOPA)
                  8
               . V technickom poradenstve sa dospelo k záveru, že v delegovaných nariadeniach (EÚ) 2017/2358 a (EÚ) 2017/2359 sú potrebné ďalšie objasnenia v súvislosti so začlenením rizík ohrozujúcich udržateľnosť a faktorov udržateľnosti, pričom sa v tomto ohľade určili konkrétne ustanovenia.
            
            
               Týmto nariadením a inými odvetvovými delegovanými aktmi, ktorými sa upravujú pravidlá týkajúce sa fiduciárnych povinností a ktoré boli prijaté zároveň s ním, sa posilňuje aj nariadenie o zverejňovaní informácií o udržateľnosti v sektore finančných služieb, nariadenie Európskeho parlamentu a Rady (EÚ) 2019/2089
                  9
                a nariadenie o taxonómii. Vďaka týmto pravidlám sa aspekty udržateľnosti začleňujú do procesov investovania, poradenstva a zverejňovania konzistentne vo všetkých sektoroch. Environmentálne, sociálne a správne aspekty (udržateľnosti) sa vďaka nim ukotvujú v centre finančného systému s cieľom pomôcť transformovať európske hospodárstvo na ekologickejší, nízkouhlíkový, odolnejší a obehový systém, ktorý efektívne využíva zdroje.
            
            
               Toto nariadenie vychádza zo splnomocnenia stanoveného v článku 25 ods. 2, článku 28 ods. 4 a článku 30 ods. 6 smernice IDD.
            
            
               2.KONZULTÁCIE PRED PRIJATÍM AKTU
            
            
               V decembri 2016 Komisia zriadila expertnú skupinu na vysokej úrovni pre udržateľné financovanie (ďalej len „expertná skupina na vysokej úrovni“), ktorej cieľom je pomôcť vyvinúť stratégiu EÚ v oblasti udržateľného financovania pomocou odporúčaní. V polovici júla 2017 uverejnila expertná skupina na vysokej úrovni priebežnú správu o financovaní udržateľného európskeho hospodárstva a 18. júla 2017 predložila na podujatí s účasťou zainteresovaných strán záverečnú správu, po ktorej nasledoval konzultačný dotazník.
            
            
               Spolu so záverečnou správou expertnej skupiny na vysokej úrovni o financovaní udržateľného európskeho hospodárstva bolo 31. januára 2018 uverejnené vyhlásenie o spätnej väzbe. Vyhlásenie o spätnej väzbe je zhrnutím odpovedí respondentov. V záverečnej správe expertná skupina na vysokej úrovni odporúča „požadovať, aby sa investiční poradcovia v rámci rutinnej súčasti finančného poradenstva pýtali retailových investorov na ich preferencie týkajúce sa udržateľného vplyvu ich investícií a v závislosti od ich odpovedí aj konali“. Okrem toho odporučila „prediskutovať riadenie riešenia dlhodobých rizík a rizík ohrozujúcich udržateľnosť“.
            
            
               V marci 2018 Komisia poslala cielený dotazník týkajúci sa začlenenia environmentálnych, sociálnych a správnych aspektov do posúdenia vhodnosti. Z konzultácií vyplynulo, že len malý počet zákazníkov proaktívne nastoľuje otázky udržateľnosti počas procesu poradenstva. Niektoré z dôvodov sú tieto: i) dostupné informácie o finančných produktoch súvisiacich s udržateľnosťou nie sú transparentné; ii) riziko environmentálne klamlivej reklamy („greenwashing“) v existujúcich dokumentoch je vysoké a iii) vedomosti o jeho vplyve na riziko a výkonnosť sú nedostatočné. Len v zriedkavých prípadoch sa zdá, že zákazníci počas procesu poradenstva systematicky prejavujú záujem o faktory udržateľnosti.
            
            
               Okrem toho bol v súlade s usmerneniami pre lepšiu právnu reguláciu v období od 24. mája do 21. júna 2018 uverejnený návrh delegovaného nariadenia, ktorým sa začleňujú aspekty udržateľnosti do investičného poradenstva v oblasti investičných produktov založených na poistení, na účely spätnej väzby. Komisia dostala 20 odpovedí týkajúcich sa tohto delegovaného nariadenia, ktorým sa mení nariadenie (EÚ) 2017/2359. Zainteresované strany z rôznych prostredí (napr. mimovládne organizácie, združenia finančného sektora, verejné orgány) sa vyjadrili k rôznym aspektom tohto delegovaného nariadenia. Hoci vo všeobecnosti sa posilnenie zamerania sa na nefinančné ciele v rámci investičného procesu stretlo s výraznou podporou, niektoré zainteresované strany neboli ochotné meniť svoje novozavedené procesy vychádzajúce zo smernice IDD. Ako už bolo uvedené, Komisia je nielen presvedčená o naliehavosti napredovania vo svojom programe v oblasti udržateľného financovania, ale takisto je toho názoru, že novozavedený odkaz na nariadenie o zverejňovaní informácií o udržateľnosti v sektore finančných služieb a navrhovaný harmonogram pre začatie uplatňovania tohto delegovaného aktu (12 mesiacov po nadobudnutí účinnosti) poskytujú dostatočnú pružnosť.
            
            
               Pokiaľ ide o niektoré ciele v rámci procesu posúdenia vhodnosti, Komisia zahrnula viaceré úpravy, aby sa umožnilo potrebné rozlišovanie medzi investičnými cieľmi na jednej strane a preferenciami z hľadiska udržateľnosti na druhej strane. Toto rozlišovanie je dôležité, aby sa zabránilo nekalému predaju. Faktory udržateľnosti by nemali mať prednosť pred osobným investičným cieľom zákazníka. Preferencie z hľadiska udržateľnosti by sa preto mali riešiť v rámci procesu vhodnosti až po tom, ako sa jasne určí investičný cieľ zákazníka. Cieľom pravidiel týkajúcich sa preferencií z hľadiska udržateľnosti je zvýšiť informovanosť potenciálnych zákazníkov alebo zákazníkov o dostupnosti investičných produktov založených na poistení s ambíciami v oblasti udržateľnosti. Vzhľadom na pravidlá týkajúce sa preferencií z hľadiska udržateľnosti nebude potrebné upraviť investičné produkty založené na poistení s rôznymi úrovňami ambícií v oblasti udržateľnosti. Uvedené investičné produkty založené na poistení budú buď využívať výhody režimu preferencií z hľadiska udržateľnosti, alebo budú naďalej odporúčateľné, ale nie ako investičné produkty založené na poistení, ktoré spĺňajú preferencie zákazníka alebo potenciálneho zákazníka z hľadiska udržateľnosti, ako sa vymedzuje v tomto nariadení. Z prevádzkového hľadiska by sa vlastnosti udržateľnosti investičných produktov založených na poistení mali prezentovať transparentným spôsobom, ktorý sprostredkovateľom poistenia a poisťovniam distribuujúcim investičné produkty založené na poistení umožní zapojiť sa do dialógu so zákazníkmi alebo potenciálnymi zákazníkmi s cieľom dostatočne podrobne pochopiť individuálne preferencie zákazníkov z hľadiska udržateľnosti. S cieľom vyhnúť sa častým zmenám navrhovaných investičných produktov v prípade existujúcich zákazníkov, pri ktorých sa už vykonalo posúdenie vhodnosti, by sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, mali mať možnosť určiť individuálne preferencie zákazníka z hľadiska udržateľnosti pri najbližšej pravidelnej aktualizácii existujúceho posúdenia vhodnosti.
            
         
         
            
               Pravidlá týkajúce sa preferencií z hľadiska udržateľnosti posilňujú používanie taxonómie EÚ pri udržateľných činnostiach, t. j. hospodárskych činnostiach, ktoré sa podľa článku 3 nariadenia o taxonómii označujú za environmentálne udržateľné, ako aj realizáciu udržateľných investícií, ako sa vymedzujú v článku 2 bode 17 nariadenia o zverejňovaní informácií o udržateľnosti v sektore finančných služieb, a zahŕňajú aj investície do uvedených hospodárskych činností, ktoré sa označujú za environmentálne udržateľné. Okrem toho pravidlá stimulujú odporúčanie finančných nástrojov, ktoré zohľadňujú a znižujú významné negatívne externality spôsobené uvedenými investíciami, t. j. hlavné nepriaznivé vplyvy.
            
            
               Komisia požiadala orgán EIOPA, aby vydal technické poradenstvo týkajúce sa možných zmien delegovaných aktov, ktoré sa majú prijať podľa smernice IDD, pokiaľ ide o začlenenie rizík ohrozujúcich udržateľnosť a faktorov udržateľnosti do oblasti organizačných požiadaviek a systémov správy produktov a dohľadu nad nimi.
            
            
               Orgán EIOPA vydal 30. apríla 2019 technické poradenstvo o začlenení rizík ohrozujúcich udržateľnosť a faktorov udržateľnosti do delegovaných aktov podľa smernice Solventnosť II a smernice IDD. V poradenstve sa zohľadnili názory vyjadrené zainteresovanými stranami počas verejných konzultácií, ktoré prebiehali od 28. novembra 2018 do 28. februára 2019. Poradenstvo zahŕňa aj analýzu nákladov a prínosov. Rieši sa v ňom začlenenie rizík ohrozujúcich udržateľnosť a faktorov udržateľnosti do požiadaviek týkajúcich sa dohľadu nad produktmi a ich správy a do pravidiel týkajúcich sa konfliktov záujmov. Odporúčania, ktoré pripravil a verejne konzultoval orgán EIOPA, boli začlenené do tohto delegovaného nariadenia.
            
            
               V súlade so zásadami lepšej právnej regulácie bol tento návrh uverejnený na druhú konzultáciu od 8. júna 2020 do 6. júla 2020. Po dôkladnom zvážení prijatej spätnej väzby sa do textu zaviedli ďalšie úpravy.
            
            
               3.PRÁVNE PRVKY DELEGOVANÉHO AKTU
            
            
               Právny základ tohto nariadenia je stanovený v článku 25 ods. 2, článku 28 ods. 4 a článku 30 ods. 6 smernice (EÚ) 2016/97.
            
            
               Toto nariadenie zahŕňa tieto zmeny nariadenia (EÚ) 2017/2358 a nariadenia (EÚ) 2017/2359:
            
            
               Cieľom článku 1 je objasniť, že poisťovne a sprostredkovatelia poistenia, ktoré, resp. ktorí vytvárajú poistné produkty na predaj zákazníkom, by mali pri určovaní skupín zákazníkov, s ktorých potrebami, charakteristickými znakmi a cieľmi je daný poistný produkt zlučiteľný, náležite zohľadniť ciele súvisiace s udržateľnosťou. Posúdenie cieľového trhu vzhľadom na profil rizikovosti/výnosnosti príslušného produktu a vlastnosti produktu by malo zahŕňať aj cieľ produktu týkajúci sa udržateľných investícií alebo jeho environmentálne či sociálne charakteristické znaky. V súvislosti s týmto preskúmaním by poisťovne a sprostredkovatelia poistenia, ktoré, resp. ktorí vytvárajú poistné produkty, mali takisto výslovne zohľadňovať ciele zákazníkov spadajúcich do cieľového trhu súvisiace s udržateľnosťou.
            
            
               Poisťovne a sprostredkovatelia poistenia, ktoré, resp. ktorí vytvárajú poistné produkty, by okrem toho mali zverejňovať faktory udržateľnosti svojich produktov transparentným spôsobom, ktorý distribútorom poistenia umožní zapojiť sa do dialógov so zákazníkmi alebo potenciálnymi zákazníkmi s cieľom dostatočne podrobne pochopiť individuálne preferencie zákazníkov z hľadiska udržateľnosti podľa delegovaného nariadenia Komisie (EÚ) 2017/2358. V prípade udržateľných investícií sa nebude vyžadovať identifikácia negatívneho cieľového trhu.
            
            
               Cieľom článku 2 je objasniť, že sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, musia zohľadniť možné konflikty záujmov, ktoré sa môžu vyskytnúť v súvislosti s faktormi udržateľnosti. Okrem toho by sprostredkovatelia poistenia a poisťovne pri poskytovaní poradenstva týkajúceho sa investičných produktov založených na poistení mali uskutočňovať povinné posúdenie preferencií svojich zákazníkov a potenciálnych zákazníkov z hľadiska udržateľnosti. Tieto preferencie z hľadiska udržateľnosti by mali zohľadniť v procese výberu investičných produktov založených na poistení, ktoré sa týmto zákazníkom odporučia. Neoddeliteľnou súčasťou preferencií z hľadiska udržateľnosti by mali byť tri kategórie investičných produktov založených na poistení, a to produkty, v rámci ktorých sa realizuje minimálny podiel udržateľných investícií do hospodárskych činností, ktoré sa podľa článku 3 nariadenia o taxonómii označujú za environmentálne udržateľné, alebo produkty, v rámci ktorých sa realizuje minimálny podiel udržateľných investícií, ako sa vymedzuje v článku 2 bode 17 nariadenia o zverejňovaní informácií o udržateľnosti v sektore finančných služieb, pričom tento minimálny podiel určuje zákazník alebo potenciálny zákazník. Treťou kategóriou investičných produktov založených na poistení, ktoré spĺňajú kritériá v prípade individuálnych preferencií z hľadiska udržateľnosti, sú produkty, pri ktorých sa zohľadňujú hlavné nepriaznivé vplyvy na faktory udržateľnosti, pričom prvky preukazujúce toto zohľadnenie určuje zákazník alebo potenciálny zákazník.
            
            
               Napríklad „investičné produkty založené na poistení, v rámci ktorých sa realizuje minimálny podiel udržateľných investícií“ budú vždy zahŕňať finančné produkty uvedené v článku 9 a v článku 8 nariadenia o zverejňovaní informácií o udržateľnosti v sektore finančných služieb za predpokladu, že sa pri takýchto finančných produktoch aspoň do určitej miery realizujú udržateľné investície. Túto minimálnu mieru určujú zákazníci alebo potenciálni zákazníci, a preto pravidlá o preferencii z hľadiska udržateľnosti v plnej miere zohľadňujú ich ambície v oblasti udržateľnosti. Medzi ďalšie príklady patria investičné produkty založené na poistení s environmentálnymi alebo sociálnymi charakteristickými znakmi, ktoré sú okrem iného založené na stratégii vylúčenia a na ktoré by sa mohli vzťahovať preferencie z hľadiska udržateľnosti za predpokladu, že sa v rámci nich aspoň do určitej miery realizujú udržateľné investície alebo sa preukáže, že hlavné nepriaznivé vplyvy sa zohľadňujú a riešia alebo zmierňujú, a to v súlade s minimálnymi investičnými podielmi, resp. prvkami, ktoré preukazujú zohľadnenie hlavných nepriaznivých vplyvov na faktory udržateľnosti, ako ich určil zákazník alebo potenciálny zákazník. To zároveň znamená, že investičné produkty založené na poistení, ktoré podporujú environmentálne alebo sociálne charakteristické znaky bez podielu udržateľných investícií alebo bez podielu investícií do činností, ktoré spĺňajú požiadavky taxonómie, alebo ak sa pri nich nezohľadňujú hlavné nepriaznivé vplyvy, nebudú spĺňať kritériá na odporúčanie zákazníkom alebo potenciálnym zákazníkom na základe ich individuálnych preferencií z hľadiska udržateľnosti. Takéto investičné produkty založené na poistení však možno stále odporúčať v rámci testu vhodnosti, ale nie ako produkty, ktoré spĺňajú individuálne preferencie z hľadiska udržateľnosti.
            
            
               V článku 3 tohto nariadenia sa stanovuje dátum začatia uplatňovania navrhovaného nariadenia vrátane prechodného obdobia v trvaní 12 mesiacov.
            
            
               DELEGOVANÉ NARIADENIE KOMISIE (EÚ) …/…
            
            
               z 21. 4. 2021,
            
            
               ktorým sa menia delegované nariadenia (EÚ) 2017/2358 a (EÚ) 2017/2359, pokiaľ ide o začlenenie faktorov udržateľnosti, rizík ohrozujúcich udržateľnosť a preferencií z hľadiska udržateľnosti do požiadaviek na poisťovne a distribútorov poistenia týkajúcich sa dohľadu nad produktmi a ich správy a do pravidiel výkonu činnosti a investičného poradenstva v oblasti investičných produktov založených na poistení
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady (EÚ) 2016/97 z 20. januára 2016 o distribúcii poistenia
                  10
               , a najmä na jej článok 25 ods. 2, článok 28 ods. 4 a článok 30 ods. 6,
            
            
               keďže:
            
         
         
            
               (1)Kľúčom k zabezpečeniu dlhodobej konkurencieschopnosti hospodárstva Únie je prechod na nízkouhlíkové, udržateľnejšie a obehové hospodárstvo, ktoré efektívne využíva zdroje, v súlade s cieľmi udržateľného rozvoja. Únia v roku 2016 uzavrela Parížsku dohodu
                  11
               . V článku 2 ods. 1 písm. c) Parížskej dohody sa stanovuje cieľ posilniť reakciu na zmenu klímy okrem iného zosúladením finančných tokov s cestou k nízkym emisiám skleníkových plynov a vývoju odolnému proti zmenám klímy.
            
            
               (2)Komisia túto výzvu uznala a v decembri 2019 predložila európsku zelenú dohodu
                  12
               . Európska zelená dohoda predstavuje novú stratégiu rastu, ktorej cieľom je transformovať Úniu na spravodlivú a prosperujúcu spoločnosť s moderným a konkurencieschopným hospodárstvom, ktoré efektívne využíva zdroje, kde budú do roku 2050 čisté emisie skleníkových plynov na nule a kde hospodársky rast nezávisí od využívania zdrojov. Uvedený cieľ si vyžaduje, aby sa investorom v súvislosti s ich investíciami poskytovali jasné signály s cieľom zabrániť uviaznutiu aktív a zvýšiť udržateľné financovanie.
            
            
               (3)Komisia v marci 2018 uverejnila oznámenie s názvom „Akčný plán: Financovanie udržateľného rastu“
                  13
               , v ktorom stanovila ambicióznu a komplexnú stratégiu v oblasti udržateľného financovania. Jedným z cieľov stanovených v akčnom pláne je presmerovanie kapitálových tokov do udržateľných investícií s cieľom dosiahnuť udržateľný a inkluzívny rast.
            
            
               (4)Riadne vykonávanie akčného plánu podporuje dopyt investorov po udržateľných investíciách. Preto je potrebné objasniť, že faktory udržateľnosti a ciele súvisiace s udržateľnosťou by sa mali zohľadňovať v rámci požiadaviek týkajúcich sa správy produktov stanovených v delegovanom nariadení Komisie (EÚ) 2017/2358
                  14
               .
            
            
               (5)Poisťovne a sprostredkovatelia poistenia, ktoré, resp. ktorí vytvárajú poistné produkty, by mali zohľadňovať faktory udržateľnosti v rámci procesu schvaľovania každého poistného produktu a v rámci iných mechanizmov dohľadu nad produktmi a ich správy pri každom poistnom produkte, ktorý je učený na distribúciu zákazníkom hľadajúcim poistné produkty s udržateľným profilom.
            
            
               (6)Keďže cieľový trh by sa mal stanoviť na dostatočne podrobnej úrovni, nemalo by postačovať všeobecné tvrdenie, že poistný produkt má udržateľný profil. Poisťovňa alebo sprostredkovateľ poistenia, ktorý, resp. ktorá poistný produkt vytvára, by skôr mali určiť, ktorej skupine zákazníkov so špecifickými preferenciami z hľadiska udržateľnosti sa má daný poistný produkt distribuovať.
            
            
               (7)S cieľom zabezpečiť, aby boli poistné produkty s faktormi udržateľnosti aj naďalej ľahko dostupné aj pre zákazníkov, ktorí nemajú preferencie z hľadiska udržateľnosti, by sa od poisťovní a sprostredkovateľov poistenia vytvárajúcich poistné produkty nemalo vyžadovať, aby identifikovali skupiny zákazníkov, s ktorých potrebami, charakteristickými znakmi a cieľmi poistný produkt s faktormi udržateľnosti nie je zlučiteľný.
            
            
               (8)Faktory udržateľnosti poistného produktu by sa mali prezentovať transparentným spôsobom, aby distribútor poistenia mohol poskytovať svojim zákazníkom alebo potenciálnym zákazníkom relevantné informácie.
            
            
               (9)V posúdení vplyvu uverejnenom v máji 2018
                  15
               , z ktorého vychádzali následné legislatívne iniciatívy, sa preukázala potreba objasniť, že sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, by v rámci svojich povinností voči zákazníkom a potenciálnym zákazníkom mali zohľadňovať faktory udržateľnosti.
            
            
               (10)S cieľom zachovať vysoký štandard ochrany investora by mali sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, pri identifikácii druhov konfliktov záujmov, ktorých existencia môže poškodiť záujmy zákazníka alebo potenciálneho zákazníka, zohľadňovať tie druhy konfliktov záujmov, ktoré vyplývajú zo začlenenia preferencií zákazníka z hľadiska udržateľnosti. Pri existujúcich zákazníkoch, v prípade ktorých sa už vykonalo posúdenie vhodnosti, by sprostredkovatelia poistenia a poisťovne mali mať možnosť identifikovať individuálne preferencie zákazníka z hľadiska udržateľnosti pri najbližšej pravidelnej aktualizácii existujúceho posúdenia vhodnosti.
            
            
               (11)Sprostredkovatelia poistenia a poisťovne, ktorí, resp. ktoré poskytujú poradenstvo týkajúce sa investičných produktov založených na poistení, by mali mať možnosť odporučiť svojim zákazníkom alebo potenciálnym zákazníkom vhodné investičné produkty založené na poistení, a preto by mali mať možnosť klásť otázky s cieľom identifikovať individuálne preferencie zákazníka z hľadiska udržateľnosti. V súlade s povinnosťou vykonávať distribučné činnosti v súlade s najlepším záujmom spotrebiteľov by odporúčania pre zákazníkov alebo potenciálnych zákazníkov mali odrážať finančné ciele, ako aj všetky preferencie z hľadiska udržateľnosti, ktoré títo zákazníci vyjadrili. Preto treba objasniť, že začlenenie faktorov udržateľnosti do procesu poradenstva nesmie viesť k praktikám nekalého predaja ani nesprávnej prezentácii poistných produktov založených na poistení ako produktov, ktoré spĺňajú preferencie z hľadiska udržateľnosti, ak ich nespĺňajú. S cieľom zabrániť takýmto praktikám alebo nesprávnej prezentácii by sprostredkovatelia poistenia a poisťovne, ktorí, resp. ktoré poskytujú poradenstvo týkajúce sa investičných produktov založených na poistení, mali najprv posúdiť iné investičné ciele zákazníka alebo potenciálneho zákazníka a individuálne okolnosti predtým, ako požiadajú o jeho možné preferencie v oblasti udržateľnosti.
            
            
               (12)Doposiaľ boli vyvinuté investičné produkty založené na poistení s rôznou úrovňou ambícií. Aby mohli zákazníci alebo potenciálni zákazníci pochopiť rôzne úrovne udržateľnosti a prijať informované investičné rozhodnutia v súvislosti s udržateľnosťou, sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, by mali vysvetliť rozdiel medzi investičnými produktmi založenými na poistení, v rámci ktorých sa v plnej miere alebo čiastočne realizujú udržateľné investície do hospodárskych činností, ktoré sa podľa nariadenia Európskeho parlamentu a Rady (EÚ) 2020/852
                  16
                označujú za environmentálne udržateľné, udržateľnými investíciami v zmysle vymedzenia v článku 2 bode 17 nariadenia Európskeho parlamentu a Rady (EÚ) 2019/2088
                  17
                a investičnými produktmi založenými na poistení, pri ktorých sa zohľadňujú hlavné nepriaznivé vplyvy na faktory udržateľnosti, ktoré by mohli spĺňať kritériá na odporúčanie ako produkty spĺňajúce individuálne preferencie zákazníkov z hľadiska udržateľnosti, na jednej strane a inými investičnými produktmi založenými na poistení bez uvedených osobitných vlastností, ktoré by nemali spĺňať kritériá na odporúčanie zákazníkom alebo potenciálnym zákazníkom, ktorí majú individuálne preferencie z hľadiska udržateľnosti, na druhej strane.
            
            
               (13)Treba riešiť obavy týkajúce sa „greenwashingu“, t. j. najmä praktík získania nespravodlivej konkurenčnej výhody odporúčaním investičného produktu založeného na poistení ako produktu šetrného k životnému prostrediu alebo udržateľného produktu, keď investičný produkt založený na poistení v skutočnosti nespĺňa základné environmentálne alebo iné normy týkajúce sa udržateľnosti. S cieľom zabrániť nekalému predaju a greenwashingu by sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, nemali odporúčať investičné produkty založené na poistení ako produkty spĺňajúce individuálne preferencie z hľadiska udržateľnosti, ak tieto produkty uvedené preferencie nespĺňajú. Sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, by mali svojim zákazníkom alebo potenciálnym zákazníkom vysvetliť dôvody, prečo dané produkty neodporúčajú, a viesť záznamy o týchto dôvodoch.
            
            
               (14)Treba objasniť, že sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, môžu investičné produkty založené na poistení, ktoré nespĺňajú kritériá v prípade individuálnych preferencií z hľadiska udržateľnosti, naďalej odporúčať, nie však ako produkty, ktoré spĺňajú individuálne preferencie z hľadiska udržateľnosti. S cieľom umožniť ďalšie odporúčania zákazníkom alebo potenciálnym zákazníkom, ak investičné produkty založené na poistení nespĺňajú preferencie zákazníka z hľadiska udržateľnosti, by zákazník mal mať možnosť upraviť informácie o svojich preferenciách z hľadiska udržateľnosti. S cieľom zabrániť nekalému predaju a greenwashingu by sprostredkovatelia poistenia a poisťovne, ktorí, resp. ktoré distribuujú investičné produkty založené na poistení, mali viesť záznamy o rozhodnutí zákazníka spolu s vysvetlením zákazníka týkajúcim sa danej úpravy.
            
            
               (15)Ustanovenia tohto nariadenia úzko súvisia navzájom, ako aj s ustanoveniami nariadenia (EÚ) 2019/2088, keďže sa nimi zriaďuje komplexný systém zverejňovania informácií o aspektoch udržateľnosti. S cieľom umožniť jednotný výklad a uplatňovanie týchto ustanovení a zabezpečiť, aby im účastníci trhu a príslušné orgány, ako aj investori komplexne porozumeli a mali k nim ľahký prístup, je žiaduce, aby sa zhrnuli do jedného právneho aktu.
            
            
               (16)Delegované nariadenia (EÚ) 2017/2358 a (EÚ) 2017/2359 by sa preto mali zodpovedajúcim spôsobom zmeniť.
            
            
               (17)Príslušným orgánom, sprostredkovateľom poistenia a poisťovniam by sa mal poskytnúť dostatočný čas na to, aby sa prispôsobili novým požiadavkám uvedeným v tomto nariadení. Jeho uplatňovanie by sa preto malo odložiť,
            
            
               PRIJALA TOTO NARIADENIE:
            
            
               Článok 1 
               Zmeny delegovaného nariadenia (EÚ) 2017/2358
            
            
               Delegované nariadenie (EÚ) 2017/2358 sa mení takto:
            
         
         
            
               1.
                     V článku 4 ods. 3 písm. a) sa bod i) nahrádza takto:
            
            
               „i)
                     zohľadnenie cieľov, záujmov a charakteristických znakov zákazníkov vrátane akýchkoľvek cieľov súvisiacich s udržateľnosťou;
            
            
               2.
                     Články 5 a 6 sa nahrádzajú takto:
            
            
               „Článok 5
            
            
               Cieľový trh
            
            
               1.
                     V procese schvaľovania produktu sa pre každý poistný produkt určí cieľový trh a skupina zlučiteľných zákazníkov. Cieľový trh sa určuje na dostatočne podrobnej úrovni, pričom sa berú do úvahy charakteristické znaky, rizikový profil, zložitosť a povaha poistného produktu, ako aj jeho faktory udržateľnosti v zmysle vymedzenia v článku 2 bode 24 nariadenia Európskeho parlamentu a Rady (EÚ) 2019/2088*.
            
            
               2.
                     Výrobcovia môžu, najmä s ohľadom na investičné produkty založené na poistení, určiť skupinu zákazníkov, s ktorých potrebami, charakteristickými znakmi a cieľmi nie je poistný produkt vo všeobecnosti zlučiteľný, s výnimkou prípadov, ak sa pri poistných produktoch zohľadňujú faktory udržateľnosti uvedené v odseku 1.
            
            
               3.
                     Výrobcovia navrhujú a uvádzajú na trh iba tie poistné produkty, ktoré sú zlučiteľné s potrebami, charakteristickými znakmi a cieľmi zákazníkov spadajúcich do cieľového trhu vrátane akýchkoľvek cieľov súvisiacich s udržateľnosťou. Výrobcovia pri posudzovaní, či je poistný produkt zlučiteľný s cieľovým trhom, berú do úvahy úroveň informácií dostupných zákazníkom spadajúcim do daného cieľového trhu a ich finančnú gramotnosť.
            
            
               4.
                     Výrobcovia zabezpečujú, aby zamestnanci zapojení do navrhovania a tvorby poistných produktov mali potrebné zručnosti, vedomosti a odborné znalosti na to, aby riadne pochopili predávané poistné produkty a záujmy, ciele vrátane akýchkoľvek cieľov súvisiacich s udržateľnosťou a charakteristické znaky zákazníkov spadajúcich do cieľového trhu.
            
            
               Článok 6
            
            
               Testovanie produktu
            
            
               1.
                     Výrobcovia svoje poistné produkty pred tým, ako ich uvedú na trh alebo ich významne upravia, alebo v prípade, že sa cieľový trh významne zmenil, testujú vhodným spôsobom vrátane prípadných analýz scenárov. Pri testovaní produktu sa posudzuje, či poistný produkt počas celej svojej životnosti zodpovedá vymedzeným potrebám zákazníkov spadajúcich do cieľového trhu, ich cieľom vrátane akýchkoľvek cieľov súvisiacich s udržateľnosťou, ako aj ich charakteristickým znakom. Výrobcovia testujú svoje poistné produkty kvalitatívnym spôsobom a v závislosti od druhu a povahy poistného produktu a súvisiaceho rizika poškodenia zákazníka aj kvantitatívnym spôsobom.
            
            
               2.
                     Výrobcovia nesmú poistné produkty uvádzať na trh, ak výsledky testovania produktu preukážu, že produkty nezodpovedajú vymedzeným potrebám cieľového trhu, jeho cieľom vrátane akýchkoľvek cieľov súvisiacich s udržateľnosťou a jeho charakteristickým znakom.
            
            
               _____________________
            
            
               *
                     Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).“
            
            
               3.
                     V článku 7 sa odsek 1 nahrádza takto:
            
            
               „1.
                     Výrobcovia nepretržite monitorujú a pravidelne preverujú poistné produkty, ktoré uviedli na trh, s cieľom určiť udalosti, ktoré by mohli zásadne ovplyvniť hlavné vlastnosti, rizikové pokrytie alebo záruky týchto produktov. Posudzujú, či sú poistné produkty naďalej v súlade s potrebami, charakteristickými znakmi a cieľmi určeného cieľového trhu vrátane akýchkoľvek cieľov súvisiacich s udržateľnosťou a či sa tieto produkty distribuujú na cieľový trh alebo či sa dostávajú k zákazníkom mimo cieľového trhu.“
            
            
               4.
                     V článku 8 sa odsek 3 nahrádza takto:
            
            
               „3.
                     Informácie uvedené v odseku 2 musia umožňovať distribútorom poistenia:
            
            
               a)
                     pochopiť poistné produkty;
            
         
         
            
               b)
                     porozumieť určenému cieľovému trhu pre poistné produkty;
            
            
               c)
                     určiť všetkých zákazníkov, pre ktorých poistný produkt nie je zlučiteľný s ich potrebami, charakteristickými znakmi a cieľmi vrátane akýchkoľvek cieľov súvisiacich s udržateľnosťou;
            
            
               d)
                     vykonávať distribučné činnosti pre príslušné poistné produkty v súlade s najlepšími záujmami svojich zákazníkov, ako je stanovené v článku 17 ods. 1 smernice (EÚ) 2016/97.“
            
            
               5.
                     V článku 10 sa odsek 2 nahrádza takto:
            
            
               „2.
                     Mechanizmy distribúcie produktov:
            
            
               a)
                     sa zameriavajú na zabránenie poškodeniu zákazníka a na prípadné zmiernenie tohto poškodenia;
            
            
               b)
                     podporujú náležité riadenie konfliktov záujmov;
            
            
               c)
                     zabezpečujú, aby sa náležite brali do úvahy ciele, záujmy a charakteristické znaky zákazníkov vrátane akýchkoľvek cieľov súvisiacich s udržateľnosťou.“
            
            
               6.
                     Článok 11 sa nahrádza takto:
            
            
               “Článok 11
            
            
               Informovanie výrobcu
            
            
               Ak distribútori poistenia zistia, že poistný produkt nie je v súlade so záujmami zákazníkov spadajúcich do jeho určeného cieľového trhu, ich cieľmi a charakteristickými znakmi vrátane akýchkoľvek cieľov súvisiacich s udržateľnosťou, alebo ak sa dozvedia o iných okolnostiach súvisiacich s produktom, ktoré by mohli mať na zákazníka nepriaznivý vplyv, bezodkladne informujú výrobcu a v prípade potreby zmenia svoju distribučnú stratégiu pre daný poistný produkt.“
            
            
               Článok 2 
               Zmeny delegovaného nariadenia (EÚ) 2017/2359
            
            
               Delegované nariadenie (EÚ) 2017/2359 sa mení takto:
            
            
               1.
                     V článku 2 sa dopĺňajú tieto body 4 a 5:
            
            
               „4.
                     „preferencie z hľadiska udržateľnosti“ sú voľba zákazníka alebo potenciálneho zákazníka, pokiaľ ide o to, či a do akej miery by sa do jeho investície mal začleniť jeden alebo viacero týchto finančných produktov:
            
            
               a)
                     investičný produkt založený na poistení, pri ktorom zákazník alebo potenciálny zákazník určuje, že minimálny podiel sa investuje do environmentálne udržateľných investícií v zmysle vymedzenia v článku 2 bode 1 nariadenia Európskeho parlamentu a Rady (EÚ) 2020/852**;
            
            
               b)
                     investičný produkt založený na poistení, pri ktorom zákazník alebo potenciálny zákazník určuje, že minimálny podiel sa investuje do udržateľných investícií v zmysle vymedzenia v článku 2 bode 17 nariadenia Európskeho parlamentu a Rady (EÚ) 2019/2088***;
            
            
               c)
                     investičný produkt založený na poistení, pri ktorom sa zohľadňujú hlavné nepriaznivé vplyvy na faktory udržateľnosti, pričom kvalitatívne alebo kvantitatívne prvky preukazujúce toto zohľadnenie určuje zákazník alebo potenciálny zákazník;
            
            
               5.
                     „faktory udržateľnosti“ sú faktory udržateľnosti v zmysle vymedzenia v článku 2 bode 24 nariadenia (EÚ) 2019/2088.
            
         
         
            
               _______________________________________________________________
            
            
               **
                     Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).
            
            
               ***
                     Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).“
            
            
               2.
                     V článku 3 sa odsek 1 nahrádza takto:
            
            
               „1.
                     V súlade s článkom 28 smernice (EÚ) 2016/97 a na účely identifikácie druhov konfliktov záujmov, ku ktorým dochádza v priebehu výkonu akýchkoľvek činností distribúcie poistenia v súvislosti s investičnými produktmi založenými na poistení a ktoré zahŕňajú riziko poškodenia záujmov zákazníka vrátane jeho preferencií z hľadiska udržateľnosti, sprostredkovatelia poistenia a poisťovne posudzujú, či oni, príslušná osoba alebo akákoľvek osoba priamo alebo nepriamo s nimi spojená prostredníctvom kontroly majú záujem na výsledku činností distribúcie poistenia, ktorý spĺňa tieto kritériá:
            
            
               a)
                     je odlišný od záujmu zákazníka alebo potenciálneho zákazníka na výsledku činností distribúcie poistenia;
            
            
               b)
                     má potenciál ovplyvniť výsledok činností distribúcie na škodu zákazníka.
            
            
               Sprostredkovatelia poistenia a poisťovne postupujú rovnako aj na účely identifikácie konfliktov záujmov medzi jednotlivými zákazníkmi.“
            
            
               3.
                     Článok 9 sa mení takto:
            
            
               a)
                     V odseku 2 sa písmeno a) nahrádza takto:
            
            
               „a)
                     zodpovedá investičným cieľom daného zákazníka alebo potenciálneho zákazníka vrátane jeho odolnosti voči riziku a akýchkoľvek preferencií z hľadiska udržateľnosti;“;
            
            
               b)
                     Odsek 4 sa nahrádza takto:
            
            
               „4.
                     Informácie týkajúce sa investičných cieľov zákazníka alebo potenciálneho zákazníka zahŕňajú, ak je to vhodné, informácie o období, počas ktorého chce zákazník alebo potenciálny zákazník držať investíciu, o jeho preferenciách, pokiaľ ide o podstupovanie rizika, o rizikovom profile, o účeloch investície, ako aj o jeho preferenciách z hľadiska udržateľnosti. Úroveň získaných informácií musí zodpovedať osobitnému druhu produktu alebo službe, o ktorých sa uvažuje.“
            
            
               c)
                     Odsek 6 sa nahrádza takto:
            
            
               „6.
                     Pri poskytovaní poradenstva týkajúceho sa investičného produktu založeného na poistení v súlade s článkom 30 ods. 1 smernice (EÚ) 2016/97 sprostredkovateľ poistenia alebo poisťovňa nevydá odporúčanie, ak pre zákazníka alebo potenciálneho zákazníka nie je vhodný žiadny z produktov.
            
            
               Sprostredkovateľ poistenia alebo poisťovňa neodporúča investičné produkty založené na poistení ako produkty spĺňajúce preferencie zákazníka alebo potenciálneho zákazníka z hľadiska udržateľnosti, ak tieto investičné produkty založené na poistení nespĺňajú uvedené preferencie. Sprostredkovateľ poistenia alebo poisťovňa vysvetlí zákazníkom alebo potenciálnym zákazníkom dôvody, prečo dané produkty neodporúča, a vedie záznamy o týchto dôvodoch.
            
            
               Ak žiadny investičný produkt založený na poistení nespĺňa preferencie zákazníka alebo potenciálneho zákazníka z hľadiska udržateľnosti a zákazník sa rozhodne upraviť svoje preferencie z hľadiska udržateľnosti, sprostredkovateľ poistenia alebo poisťovňa vedie záznamy o rozhodnutí zákazníka vrátane dôvodov tohto rozhodnutia.“
            
            
               4.
                     Článok 14 sa mení takto:
            
            
               a)
                     V odseku 1 písm. b) sa bod i) nahrádza takto:
            
            
               „i)investičné ciele zákazníka vrátane jeho odolnosti voči riziku a či sa dosahujú investičné ciele zákazníka zohľadnením jeho preferencií z hľadiska udržateľnosti;“;
            
         
         
            
               b)V odseku 4 sa dopĺňa tento pododsek:
            
            
               „Požiadavkami na splnenie preferencií zákazníkov alebo potenciálnych zákazníkov z hľadiska udržateľnosti, ak je to vhodné, sa nemenia podmienky stanovené v prvom pododseku.“
            
            
               Článok 3
            
            
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od [Úrad pre publikácie: vložte dátum 12 mesiacov po uverejnení v Úradnom vestníku Európskej únie].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 21. 4. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov: Európska zelená dohoda [COM(2019) 640 final]. 
               
               
                  
                     (2)
                  
                        Oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru a Výboru regiónov – Akčný plán: Financovanie udržateľného rastu [COM(2018) 097 final].
               
               
                  
                     (3)
                  
                        Delegované nariadenie Komisie (EÚ) 2017/2358 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy (Ú. v. EÚ L 341, 20.12.2017, s. 1).
               
               
                  
                     (4)
                  
                        Smernica Európskeho parlamentu a Rady (EÚ) 2016/97 z 20. januára 2016 o distribúcii poistenia (Ú. v. EÚ L 26, 2.2.2016, s. 19).
               
               
                  
                     (5)
                  
                        Delegované nariadenie Komisie (EÚ) 2017/2359 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o informačné požiadavky a pravidlá výkonu činnosti uplatniteľné na distribúciu investičných produktov založených na poistení (Ú. v. EÚ L 341, 20.12.2017, s. 8).
               
               
                  
                     (6)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (7)
                  
                        Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií (Ú. v. EÚ L 198, 22.6.2020, s. 13).
               
               
                  
                     (8)
                  
                        EIOPA-BoS-19/172, 30. apríla 2019.
               
               
                  
                     (9)
                  
                        Nariadenie Európskeho parlamentu a Rady (EÚ) 2019/2089 z 27. novembra 2019, ktorým sa mení nariadenie (EÚ) 2016/1011, pokiaľ ide o referenčné hodnoty EÚ pre investície do transformácie hospodárstva v súvislosti so zmenou klímy, referenčné hodnoty EÚ pre investície v súlade s Parížskou dohodou a referenčné hodnoty pre zverejňovanie informácií o udržateľnosti (Ú. v. EÚ L 317, 9.12.2019, s. 17).
               
               
                  
                     (10)
                  
                        Ú. v. EÚ L 26, 2.2.2016, s. 19.
               
               
                  
                     (11)
                  
                        Rozhodnutie Rady (EÚ) 2016/1841 z 5. októbra 2016 o uzavretí Parížskej dohody prijatej na základe Rámcového dohovoru Organizácie Spojených národov o zmene klímy v mene Európskej únie (Ú. v. EÚ L 282, 19.10.2016, s. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Delegované nariadenie Komisie (EÚ) 2017/2358 z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy (Ú. v. EÚ L 341, 20.12.2017, s. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).
               
               
                  
                     (17)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).